**Dynamisk Sportsskyting Norge** (**DSSN**, konstituert i 1979) er det norske forbundet for dynamisk sportsskyting. Forbundet er internasjonalt tilsluttet International Practical Shooting Confederation (IPSC) som styrer sporten internasjonalt ved å godkjenne våpen og utstyr for ulike klasser, skrive regler for gjennomføring samt organisere verdensmesterskapene Handgun World Shoot, Rifle World Shoot og Shotgun World Shoot.

Historie
--------

Forløperen til dynamisk sportsskyting var Stridsskytterligaen som ble organisert mellom 1974 og 1979, og ble ofte omtalt som stridsskyting. Det internasjonale forbundet for dynamisk (IPSC) ble konstituert i mai 1976 på Columbia-konferansen i Missouri, USA, og Norges Forbund for Praktisk Skyting ble i 1979 opprettet som den norske regionen av IPSC. Sporten ble omdøpt til praktisk skyting, og Stridsskytterligaen gikk formelt over til å bli en klubb tilsluttet NFPS. Forbundet ble hetende NFPS helt frem til den 4. mars 2013 da forbundstinget vedtok å endre navnet til det mer beskrivende Dynamisk Sportsskyting Norge for å tydeligere fremme sportsaspektet ved idretten overfor myndigheter og befolkningen i Norge.

I 1992 ble den norske grenen av nasjonale skytelederorganisasjoner innen IPSC kalt National Range Officers Institute (NROI) opprett i Norge og underlagt DSSN.

Dynamisk Sportsskyting Norge har tidligere gitt ut medlemsbladet *Magazinet*.

Organisering
------------

Forbundsstyret til DSSN blir valgt på det årlige forbundstinget, og forbundet sørger blant annet for at det blir arrangert Norgesmesterskap i dynamisk sportsskyting med rifle og pistol. Forbundet har et tett samarbeid med myndighetene når det gjelder utarbeiding og håndhevelse av lover og forskrifter for å få og bruke våpen til dynamisk sportsskyting.

### Skyteledere

NROI Norge (fullt navn *National Range Officers Institute Norway*) er underlagt DSSN og har ansvaret for utdannelse av skyteledere til dynamisk sportsskyting. Skytelederne skal sørge for at stevner foregår på en sikker og rettferdig måte i henhold til reglene. NROI er internasjonalt tilknyttet International Range Officers Association (IROA).

### Landslag

DSSN har landslag og satsingstropp for pistol og rifle hvor talentfulle skyttere gis mulighet til å utvikle seg som både som lagspiller og enkeltskytter. Derifra velger landslagssjefene lag som sendes til nordisk-, europa- og verdensmesterskapene. Det holdes jevnlig treningssamlinger gjennom året hvor det utveksles erfaringer. Landslagene har også holdt kurs for breddeskyttere, og bidrar på den måten både med å heve nivået på bredden samt fungere som en rekrutteringskanal inn mot landslagene.

Skytedisipliner administrert av DSSN
------------------------------------

### Dynamisk sportsskyting

IPSC er i Norge og på verdensbasis den mest populære grenen innen dynamisk sportsskyting.
DSSN arrangerer norgesmesterskap årlig:

* NM IPSC håndvåpen
* NM IPSC rifle
* NM IPSC tournament (2-Gun)
* NM IPSC mini rifle

### Sivilpistol

Sivilpistol er en nasjonal skytegren hvor reglene er ganske like de som brukes innen IPSC, med forskjell at det brukes andre våpenklasser og scoringmetoder. Norgesmesterskap i sivilpistol arrangeres hvert år:

* NM i sivilpistol

### Steel Challenge

Steel Challenge er en hurtigskytingskonkurranse hvor det utelukkende skytes på stålmål. Det er standardiserte løyper hvor skivene har forskjellige størrelser og plasseringer, og det er om å gjøre å bruke kortest mulig tid på å treffe alle blinkene. DSSN arrangerer NM hvert år:

* NM Steel Challenge

Kongepokaler
------------

DSSN delte ut Hans Majestet Kongens Pokal til NM-vinnere i 2004 og 2009:

* 2004: Henning Wallgren, vinner av NM IPSC pistol, Standard divisjon
* 2009: Steinar Haugli, vinner av NM IPSC pistol, Open divisjon

Større mesterskap
-----------------

### EM pistol 1980

I 1980 arrangerte DSSN europamesterskapet i pistol (IPSC European Handgun Championship) på Løvenskioldbanen over 3 dager rundt pinsen (1. og 2. pinsedag var henholdsvis 25. og 26. mai). Rundt 100 deltakere fra 7 europeiske land deltok, samt et lag fra Zimbabwe. Stevnet bestod av 6 øvelser over. Nordmannen Vidar Nakling tok gull, mens Bob Chittlebourgh fra Storbritannia tok sølv og Terje Lund tok bronse.

### EM rifle 2009

I 2009 arrangerte DSSN europamesterskapet i rifle (IPSC European Rifle Championship) som ble avholdt på Hengsvann utenfor Kongsberg den 13.–17. juli.

Referanser
----------

1. ↑  «Stavanger Sportsskytterlag - Grunnkurs i praktisk skyting - Revidert Mars 2009». Arkivert fra originalen 3. november 2018. Besøkt 2. november 2018.
2. ↑  DSSN.no - Dynamisk Sportsskyting Norge - Om DSSN
3. ↑  «Sivilpistol :: Salten Dynamiske SportsSkyttere». Arkivert fra originalen 24. desember 2015. Besøkt 23. desember 2015.
4. ↑  «DSSN - Dynamisk Sportsskyting Norge - Hall of Fame». Arkivert fra originalen 26. desember 2017. Besøkt 26. desember 2017.
5. ↑  En historie om Stavanger Sportsskytterlag

Se også
-------

* Liste over skytterorganisasjoner
* Dansk Sportsskytte Forbund
* Svenska Dynamiska Sportskytteförbundet

### Andre skytterforbund i Norge

* Det frivillige Skyttervesen
* Norges Benkeskytterforbund
* Norges Jeger- og Fiskerforbund
* Norges Metallsilhuettforbund
* Norges Skiskytterforbund
* Norges Skytterforbund
* Norsk Svartkruttunion
* PRS Norge
* Scandinavian Western Shooters

Eksterne lenker
---------------

* Offisiell side for Dynamisk Sportsskyting Norge
* Offisiell Facebook-side for Dynamisk Sportsskyting Norge
* Offisiell side for International Practical Shooters Confederation

|  |  |
| --- | --- |
| Oppslagsverk/autoritetsdata | Brønnøysundregistrene
 |